胡錦濤被帶離中共二十大會場事件

胡錦濤被帶離中共二十大會場事件係指2022年10月22號中共二十大閉幕會上，時任總書記習近平派人拉走坐喺佢隔離嘅前任總書記胡錦濤，成件事被外國傳媒影到，引起世界各地熱烈討論。

件事發生喺二十大閉幕會中途，即係啱啱選完中央委員同中紀委委員，傳媒入場之後。根據西班牙《阿貝賽報》記者拍攝嘅相片，胡錦濤首先想睇檯上面嘅紅皮文件，被屬於習近平派系嘅政治局常委栗戰書、王滬寧阻止，亦引起坐喺隔離嘅習近平注意。之後，根據法新社影到嘅現場畫面，習近平貼身秘書、中共中央辦公廳副主任兼秘書局局長孔紹遜同習近平嘅貼身保鏢相繼趕過去，習近平吩咐咗兩句，兩個人出手想將胡錦濤帶走。期間胡錦濤多次想攞返紅皮文件，仲企圖打開習近平手旁邊嘅紅皮文件，但被習親手壓住。胡被工作人員拉起身，仲未離開座位嗰陣，坐喺佢左手邊嘅栗戰書想起身扶佢，但係坐喺栗左手邊嘅王滬寧將栗戰書拉返去佢座位。胡錦濤同工作人員雙方僵持咗大約一分半鐘，最後胡錦濤妥協，臨走嗰陣同習近平有短暫講返一兩句，習近平有短暫咁應答，胡仲用手拍咗拍習右手邊嘅李克強嗰肩膀。唔清楚胡錦濤同習近平嘅講話內容同埋胡錦濤嘅最終去向。事後引發媒體猜測，例如CNN認為胡錦濤係唔情願被逼離場。而新華社喺Twitter用英文話胡錦濤離場係因為「身體不適」，但喺中國境內冇任何中文報道。中國官方亦馬上啟動審查過濾行動，新浪微博全面封殺胡錦濤同佢嗰仔胡海峰嘅相關討論。

根據之後公佈嘅選舉結果，團派嘅原政治局常委李克強同汪洋落選中央委員，即係67歲嘅佢哋要宣佈退休。而胡錦濤悉心栽培嘅團派新星胡春華，雖然繼續當選中央委員，但做咗兩屆政治局委員兼且只有59歲嘅佢竟然被踢出政治局，即係到2023年兩會之後連副總理都冇得做。新一屆政治局全部換曬習近平派系人馬，連民間評價不佳嘅李強同蔡奇都憑借同習嘅關係晉升政治局常委。2012年，胡錦濤宣佈「裸退」不干政，將權力全部移交畀習近平，當時習近平仲稱讚胡「高風亮節」。習近平獨攬大權之後對胡錦濤毫不留情，同對團派「趕盡殺絕」嘅做法引起外界爭議。

習近平
中華人民共和國政治